ក្រុម​មន្ត្រី​ដក​ការព្រមាន​អំពី​គ្រោះ​មហន្តរាយ​ស៊ូណាមី បន្ទាប់​ពី​មាន​ការរញ្ជួយដី​យ៉ាង​ខ្លាំង​នៅ​ឆ្នេរ​សមុទ្រ​ប្រទេស​ឈីលី
អាជ្ញាធរ​អាមេរិក​និង​ឈីលី​កាល​ពី​មុន​នេះ បាន​ចេញ​សេចក្តីប្រកាស​ព្រមាន​អំពី​គ្រោះ​រលកយក្ស​ស៊ូណាមិ​ដល់​តំបន់​ដែល​ស្ថិត​ក្នុង​ចម្ងាយ​១.០០០​គីឡូម៉ែត្រ​ពី​តំបន់​ដែល​កើត​មាន​គ្រោះ​រញ្ជួយដី។​
ក្រុមមន្ត្រីបានដកការព្រមានថាអាចមានគ្រោះមហន្តរាយរលកយក្សស៊ូណាមិ ដែលបានចេញកាលពីព្រឹកថ្ងៃអាទិត្យ បន្ទាប់ពីគ្រោះរញ្ជួយដីដ៏មានឥទ្ធិពលមួយបានកើតឡើងនៅប៉ែកខាងត្បូងប្រទេសឈីលី។ នៅមិនទាន់មានសេចក្តីរាយការណ៍ភ្លាមៗអំពីការបំផ្លិចបំផ្លាញឬគ្រោះថ្នាក់ដល់ជីវិតមនុស្សនៅឡើយទេ។ ក៏ប៉ុន្តែគេនៅតែឃ្លាំមើលគ្រោះរលកយក្សស៊ូណាមិដដែល។ ទីភ្នាក់ងារវាស់វែងភូមិសាស្រ្តរបស់អាមេរិកបានឲ្យដឹងថា គ្រោះរញ្ជួយដីនេះមានកម្រិត៧,៦ និងបានកើតឡើងក្នុងចម្ងាយ៤០គីឡូម៉ែត្រនៃតំបន់ Puerto Quellon ប៉ែកនិរតីនៃប្រទេសឈីលី ដែលមិនសូវមានប្រជាពលរដ្ឋរស់នៅច្រើនកុះករនោះទេ។ គ្រោះរញ្ជួយដីនេះបានកើតឡើងកាលពីវេលាម៉ោង១១:២២នាទីព្រឹកម៉ោងក្នុងស្រុក។ លោក Ricardo Toro ប្រធានស្ថាប័នសេវាគ្រោះអាសន្នជាតិប្រចាំប្រទេសឈីលីនៅតែជំរុញឲ្យប្រជាពលរដ្ឋនៅតំបន់ Los Lagos ចាកចេញពីតំបន់នោះទៅកាន់តំបន់ផ្សេងដែលខ្ពស់ជាងនេះ។ លោក Toro បានមានប្រសាសន៍ថា ប្រជាពលរដ្ឋប្រហែល៤.០០០នាក់បានចាកចេញពីតំបន់ Los Lagos ហើយ។ អាជ្ញាធរអាមេរិកនិងឈីលីកាលពីមុននេះ បានចេញសេចក្តីប្រកាសព្រមានអំពីគ្រោះរលកយក្សស៊ូណាមិដល់តំបន់ដែលស្ថិតក្នុងចម្ងាយ១.០០០គីឡូម៉ែត្រពីតំបន់ដែលកើតមានគ្រោះរញ្ជួយដី។ នេះគឺជាគ្រោះរញ្ជួយដីក្នុងកម្រិត៧,៧ឬខ្ពស់ជាងនេះទី៣ហើយដែលបានកើតឡើងក្នុងខែនេះ នៅក្នុងប្រទេសដែលស្ថិតនៅតាមបណ្តោយមហាសមុទ្រប៉ាស៊ីហ្វិកដែលងាយរងគ្រោះពីការរញ្ជួយដី ដែលពេលខ្លះគេហៅថាជា «រង្វង់ភ្លើង»។ គ្រោះរញ្ជួយដីក្នុងកម្រិត៧,៨បានកើតឡើងនៅកោះ Solomon កាលពីថ្ងៃទី៨ ខែធ្នូ ហើយគ្រោះរញ្ជួយដីក្នុងកម្រិត ៧,៩ បានកើតឡើងនៅប៉ាពួអាស៊ីនូវែលហ្គីណេ (Papua New Guinea) កាលពីថ្ងៃទី១៧ខែធ្នូកន្លងទៅនេះ៕